
ΣΧΕΔΙΟ ΝΟΜΟΥ

«Καταχώριση δημοσιεύσεων των φορέων του Δημοσίου στον περιφερειακό και τοπικό Τύπο και άλλες διατάξεις» 
Προς τη Βουλή των Ελλήνων

Άρθρο 1

Πεδίο εφαρμογής

1. Ως περιφερειακές εφημερίδες νοούνται οι ημερήσιες και εβδομαδιαίες εφημερίδες που έχουν την έδρα τους σε νομό εκτός των νομών Αττικής και Θεσσαλονίκης και δεν είναι πανελλήνιας κυκλοφορίας. Ως έδρα νοείται ο τόπος τον οποίο δηλώνει η εφημερίδα στην αρμόδια Δ.Ο.Υ. και όπου λειτουργεί η διεύθυνση της εφημερίδας με την απαραίτητη εγκατάσταση οργανωμένου γραφείου και δίδονται οι κατευθύνσεις για την εμφάνισή της, για τη συγκέντρωση, την επεξεργασία και τον έλεγχο της δημοσιογραφικής ύλης, καθώς επίσης και οι οδηγίες για την εκτύπωσή της.
α) Ως ημερήσια περιφερειακή εφημερίδα νοείται η εφημερίδα που εκδίδεται όχι λιγότερο από πέντε συνεχόμενες ημέρες την εβδομάδα. 

Το φύλλο της εφημερίδας που έχει τακτική κυκλοφορία πέραν των πέντε συνεχόμενων ημερών την εβδομάδα δεν πληροί, κατά την έννοια του νόμου αυτού, τις προϋποθέσεις αυτοτελούς εφημερίδας, έστω και αν εκδίδεται με παραλλαγμένο τον τίτλο της ημερήσιας περιφερειακής εφημερίδας. Η έκδοση της ημερήσιας περιφερειακής εφημερίδας κατά την έκτη ημέρα της εβδομάδας θεωρείται συνέχεια αυτής. Η έκδοση ημερήσιας περιφερειακής εφημερίδας κατά την έβδομη ημέρα της εβδομάδας πληροί τις προϋποθέσεις αυτοτελούς εβδομαδιαίας περιφερειακής εφημερίδας, υπό την προϋπόθεση ότι συντάσσεται νομίμως από διαφορετική συντακτική ομάδα από εκείνη της ημερήσιας περιφερειακής εφημερίδας, ανεξαρτήτως του αν φέρει τον ίδιο ή παραλλαγμένο τίτλο σε σχέση με εκείνον της ημερήσιας έκδοσης. 

β) Ως εβδομαδιαία περιφερειακή εφημερίδα νοείται η εφημερίδα που εκδίδεται μία φορά την εβδομάδα, σε τακτή ημέρα και χωρίς διακοπή. 

2. Ως ημερήσιες και εβδομαδιαίες τοπικές εφημερίδες νοούνται οι εφημερίδες που έχουν την έδρα τους σε δήμο ή κοινότητα εντός των νομών Αττικής και Θεσσαλονίκης και δεν είναι πανελλήνιας κυκλοφορίας.

Η έννοια των ημερήσιων και εβδομαδιαίων τοπικών εφημερίδων καθορίζεται αντίστοιχα σύμφωνα με τις προϋποθέσεις της προηγουμένης παραγράφου. 

3. Στις διατάξεις του νόμου αυτού υπάγονται οι ακόλουθες δημοσιεύσεις των φορέων του κατά την παρ. 6 του άρθρου 1 του ν. 1256/1982 (ΦΕΚ 65 Α΄) Δημοσίου και ευρύτερου δημόσιου τομέα, όπως εκάστοτε ισχύει, σε περιφερειακές και τοπικές εφημερίδες.

Ειδικότερα, στις ανωτέρω δημοσιεύσεις υπάγονται: 

α) οι διακηρύξεις δημοπρασιών και προκηρύξεις διαγωνισμών των ως άνω φορέων, εξαιρουμένων των διαγωνισμών προσλήψεων προσωπικού, 

β) οι ισολογισμοί των Δημοσίων Επιχειρήσεων και Οργανισμών, που υπάγονται στις διατάξεις του ν. 3429/2005 (ΦΕΚ 314 Α΄), όπως ισχύει, καθώς και των Τραπεζών, στο μετοχικό κεφάλαιο των οποίων το Δημόσιο συμμετέχει με ποσοστό άνω του 50%, ή στις οποίες το Δημόσιο διορίζει τα μέλη του Δ.Σ. ή τον πρόεδρο του διοικητικού συμβουλίου ή τον διοικητή ή τον διευθύνοντα σύμβουλο, ύστερα από διατύπωση γνώμης της Βουλής, σύμφωνα με το άρθρο 49Α του Κανονισμού της Βουλής. 

4. Οι περιφερειακές και οι τοπικές εφημερίδες μπορούν να προβαίνουν, σύμφωνα με τα οριζόμενα στο άρθρο 3, στις δημοσιεύσεις του άρθρου αυτού, εφόσον πληρούν τις προϋποθέσεις του άρθρου 2. 
Άρθρο 2

Προϋποθέσεις για την καταχώριση δημοσιεύσεων 

1. Με απόφαση του Υπουργού στον οποίο ανατίθενται εκάστοτε οι αρμοδιότητες Υπουργού Τύπου και Μ.Μ.Ε., η οποία δημοσιεύεται στην Εφημερίδα της Κυβερνήσεως, ορίζονται κατ’ έτος οι περιφερειακές και τοπικές εφημερίδες που έχουν τις προϋποθέσεις δημοσιεύσεων, σύμφωνα με την παρ. 4  του άρθρου 1, εφόσον εκδίδονται με τον ίδιο τίτλο επί δύο έτη οι ημερήσιες και τρία έτη οι εβδομαδιαίες, και συντρέχουν, καθ’ όλα τα χρονικά αυτά διαστήματα, οι ακόλουθες προϋποθέσεις: 

α) Έχουν πωλήσεις κατ’ ελάχιστον επτακοσίων πενήντα φύλλων ανά έκδοση. 

β) Εκδίδονται κατ’ ελάχιστο όριο σε οκτώ σελίδες οι ημερήσιες και σε δέκα σελίδες οι εβδομαδιαίες, εφόσον εκτυπώνονται σε χαρτί διαστάσεων, κατά κατώτατο όριο, 58x73 εκατοστά του μέτρου ανά φύλλο ή κατ’ ελάχιστο όριο σε δεκαέξι σελίδες οι ημερήσιες και είκοσι σελίδες οι εβδομαδιαίες, εφόσον εκτυπώνονται σε χαρτί διαστάσεων, κατά κατώτατο όριο, 58Χ36,5 εκατοστά του μέτρου ανά φύλλο (σχήμα tabloid) ή εκτυπώνονται σε ίση επιφάνεια με το οριζόμενο ανωτέρω ως κατώτατο όριο επιφανείας, ανεξαρτήτως σελίδων για τις εφημερίδες με μικρότερο σχήμα. 

Σε νομούς με πληθυσμό μικρότερο από ογδόντα χιλιάδες κατοίκους, κατά την εκάστοτε τελευταία διενεργηθείσα δημόσια απογραφή, οι εφημερίδες αρκεί να εκδίδονται κατ’ ελάχιστο όριο σε έξι σελίδες οι ημερήσιες και οκτώ σελίδες οι εβδομαδιαίες, εφόσον εκτυπώνονται σε χαρτί διαστάσεων, κατά κατώτατο όριο, 58x73 εκατοστά του μέτρου ανά φύλλο ή κατ’ ελάχιστο όριο σε δώδεκα σελίδες οι ημερήσιες και δεκαέξι σελίδες οι εβδομαδιαίες, εφόσον εκτυπώνονται σε χαρτί διαστάσεων, κατά κατώτατο όριο, 58Χ36,5 εκατοστά του μέτρου ανά φύλλο (σχήμα tabloid) ή εκτυπώνονται σε ίση επιφάνεια με το οριζόμενο ανωτέρω ως κατώτατο όριο επιφανείας, ανεξαρτήτως σελίδων για τις εφημερίδες με μικρότερο σχήμα. 

γ) Δεν είναι χειρόγραφες, δεν φέρουν εκτύπωση σε μία μόνον όψη και δεν εκτυπώνονται με φωτοτυπικό μηχάνημα, πολύγραφο ή εκτυπωτή ηλεκτρονικού υπολογιστή.

δ) Αναγράφουν σε κάθε αντίτυπο την ταυτότητα της εφημερίδας και ειδικότερα τoν τίτλο, τη συχνότητα έκδοσής της (ημερήσια ή εβδομαδιαία), την ημερομηνία, τον αριθμό φύλλου, την τιμή μονάδας, την έδρα της επιχείρησης, τα ονόματα, τις διευθύνσεις, τους αριθμούς τηλεφώνων και τηλεομοιοτυπικών συσκευών του ιδιοκτήτη, του εκδότη, του διευθυντή, τα ονόματα των συντακτών της και τον αριθμό και το δικαιούχο του σήματος, με τους οποίους έχει τυχόν καταχωρισθεί ο τίτλος της εφημερίδας. 

ε) Περιλαμβάνουν επίκαιρη ύλη, ειδήσεις και σχόλια σε ποσοστό τουλάχιστον 65% της ύλης τους, από την οποία ποσοστό τουλάχιστον 50% αφορά σε θέματα τοπικού ενδιαφέροντος, του νομού ή του δήμου ή της κοινότητας, όπου έχουν την έδρα τους οι περιφερειακές και τοπικές εφημερίδες αντίστοιχα. 

στ) Δεν περιέχουν ύλη η οποία αποτελεί αναπαραγωγή του περιεχομένου άλλου εντύπου (εφημερίδας ή περιοδικού), που έχει δημοσιευθεί ή δημοσιεύεται σε έντυπο του ίδιου ή διαφορετικού εκδότη. Ως αναπαραγωγή νοείται η αναδημοσίευση κειμένου άλλου εντύπου του ίδιου ή άλλου εκδότη ή άλλης δημοσιογραφικής πηγής, χωρίς ουσιαστική συντακτική παρέμβαση και χωρίς αναφορά στην πηγή. Σε περίπτωση δημοσίευσης όμοιων κειμένων σε διαφορετικά έντυπα, ως αναπαραγωγή νοείται το κείμενο του χρονικά επόμενου σε έκδοση εντύπου. Σε περίπτωση δημοσίευσης όμοιων κειμένων σε διαφορετικά έντυπα, τα οποία εκδίδονται την ίδια ημέρα, ως αναπαραγωγή νοείται το κείμενο και των δύο εντύπων. Σε κάθε περίπτωση, η αναπαραχθείσα ύλη δεν μπορεί να υπερβαίνει το ποσοστό 10% του συνόλου της δημοσιογραφικής ύλης και πρέπει να συνοδεύεται από την αναφορά στην πηγή.

ζ) Απασχολούν νομίμως δημοσιογράφους. Ειδικότερα, οι ημερήσιες εφημερίδες πρέπει να απασχολούν τουλάχιστον δύο δημοσιογράφους, ασφαλισμένους στα οικεία ασφαλιστικά ταμεία. Ειδικά για νομούς με πληθυσμό κατώτερο των ογδόντα χιλιάδων κατοίκων, σύμφωνα με την εκάστοτε τελευταία διενεργηθείσα δημόσια απογραφή, μπορεί ένας από αυτούς να είναι ο ιδιοκτήτης, εφόσον είναι δημοσιογράφος. 

Οι εβδομαδιαίες εφημερίδες πρέπει να απασχολούν τουλάχιστον ένα δημοσιογράφο, ασφαλισμένο στα οικεία ασφαλιστικά ταμεία. Ειδικά για νομούς με πληθυσμό κατώτερο των ογδόντα χιλιάδων κατοίκων, σύμφωνα με την εκάστοτε τελευταία διενεργηθείσα δημόσια απογραφή, αυτός μπορεί να είναι ο ιδιοκτήτης, εφόσον είναι δημοσιογράφος. 

η) Διατηρούν γραφεία στην έδρα τους, όπως αυτή αναφέρεται στην παρ. 1 του άρθρου 1. 

θ) Ο ιδιοκτήτης, ο εκδότης και ο διευθυντής της εφημερίδας, είτε αυτή ανήκει σε φυσικό είτε σε νομικό πρόσωπο, δεν έχει καταδικασθεί με αμετάκλητη δικαστική απόφαση για κακούργημα και σε οποιαδήποτε ποινή για κλοπή, υπεξαίρεση, απάτη, εκβίαση, πλαστογραφία, δωροδοκία, καθώς και για οποιοδήποτε έγκλημα κατά της γενετήσιας ελευθερίας ή οικονομικής εκμετάλλευσης της γενετήσιας ζωής. 

Σε περίπτωση που η εφημερίδα ανήκει σε ομόρρυθμη εταιρεία ή σε ετερόρρυθμη εταιρεία ή σε εταιρεία περιορισμένης ευθύνης, η ως άνω απαγόρευση ισχύει και για τους εταίρους και τους διαχειριστές, ενώ, σε περίπτωση που η εφημερίδα ανήκει σε ανώνυμη εταιρεία (Α.Ε.), και για τον Πρόεδρο, το Διευθύνοντα Σύμβουλο και τα μέλη του Διοικητικού Συμβουλίου.

2. α) Οι ανωτέρω προϋποθέσεις πρέπει να συντρέχουν και σε περίπτωση μη ουσιώδους αλλαγής του τίτλου της εφημερίδας, προκειμένου η εφημερίδα αυτή να συμπεριληφθεί στην απόφαση της προηγουμένης παραγράφου. Στην περίπτωση αυτή, ο χρόνος εκδόσεως της εφημερίδας με τον αρχικό τίτλο συνυπολογίζεται για τη συμπλήρωση του απαιτούμενου χρόνου της παρ. 1, ακόμη και αν η εφημερίδα εκδίδεται με άλλον εκδότη ή ιδιοκτήτη, υπό την προϋπόθεση ότι ο αρχικός τίτλος δεν αποτελεί τίτλο άλλης εφημερίδας. Η διαπίστωση του ουσιώδους ή μη χαρακτήρα της αλλαγής του τίτλου εφημερίδας λαμβάνει χώρα κατά τα αναφερόμενα στην παρ. 5. 

β) Σε περίπτωση συγχώνευσης δύο ή περισσότερων εφημερίδων, ο πριν από τη συγχώνευση χρόνος κυκλοφορίας της καθεμίας προσμετράται για τον υπολογισμό του ελαχίστου χρονικού διαστήματος του παρόντος άρθρου, εφόσον ο χρόνος της καθεμίας υπερβαίνει το ήμισυ του προαναφερόμενου ελαχίστου χρόνου, και εφόσον η κάθε συγχωνευόμενη εφημερίδα πληροί αυτοτελώς τις λοιπές προϋποθέσεις του άρθρου αυτού. Δεν απαιτείται η συνδρομή των προϋποθέσεων του άρθρου αυτού για κάθε μία από τις συγχωνευθείσες εφημερίδες, εφόσον κάθε μία από αυτές κυκλοφορούσε τουλάχιστον πέντε έτη πριν από τη δημοσίευση του νόμου αυτού και η από τη συγχώνευση προερχόμενη εφημερίδα πληροί τις λοιπές προϋποθέσεις του άρθρου αυτού. 
γ) Επιτρέπεται ετησίως, κατά τη διάρκεια των θερινών μηνών (από Ιούνιο έως και Αύγουστο), η διακοπή της έκδοσης των ημερησίων και εβδομαδιαίων περιφερειακών και τοπικών εφημερίδων μία φορά και για δεκαπέντε συνεχόμενες ημερολογιακές ημέρες κατ’ ανώτατο όριο. 

3. Για τον έλεγχο της συνδρομής των προϋποθέσεων της παρ. 1, οι περιφερειακές και τοπικές εφημερίδες υποχρεούνται να αποστέλλουν στην αρμόδια υπηρεσία της Γενικής Γραμματείας Επικοινωνίας τα ακόλουθα δικαιολογητικά: 

α) δύο αντίτυπα κάθε φύλλου τους την επομένη ημέρα της κάθε έκδοσής τους, 

β) υπεύθυνη δήλωση του ιδιοκτήτη της εφημερίδας, σχετικά με τους δημοσιογράφους που απασχολεί και τα χρονικά διαστήματα απασχόλησής τους, συνοδευόμενη από βεβαίωση ασφάλισης και ασφαλιστική ενημερότητα από τα οικεία ασφαλιστικά ταμεία των δημοσιογράφων που απασχολεί, 

γ) βεβαίωση της αρμόδιας Δ.Ο.Υ. περί καταβολής του Φ.Π.Α. (επί των πωλουμένων αντιτύπων ή των ετήσιων συνδρομών), βεβαίωση του Ταμείου Ασφαλίσεως Ιδιοκτητών Συντακτών και Υπαλλήλων Τύπου (Τ.Α.Ι.Σ.Υ.Τ.) σχετικά με τον αριθμό των πωλουμένων κατ’ έκδοση αντιτύπων κάθε εφημερίδας, τα νόμιμα παραστατικά παροχής ταχυδρομικών υπηρεσιών ή και το θεωρημένο τιμολόγιο του πρακτορείου διανομής τύπου που αφορούν στις εκάστοτε εκδόσεις της. Σε περίπτωση διακίνησης της εφημερίδας με ίδια μέσα, πρέπει να προσκομίζεται υπεύθυνη δήλωση του νομίμως απασχολουμένου διανομέα, 

δ) αντίγραφο ποινικού μητρώου τύπου Α΄ για τα πρόσωπα του εδ. θ’ της παρ. 1. 4. Τα ανωτέρω δικαιολογητικά υπό στοιχεία β΄- δ΄ πρέπει να προσκομίζονται, το αργότερο, μέχρι την 20ή Δεκεμβρίου κάθε έτους. 

5. Ο έλεγχος των ανωτέρω δικαιολογητικών, καθώς και η διαπίστωση της συνδρομής των ανωτέρω προϋποθέσεων, διενεργούνται από την αρμόδια υπηρεσία της Γενικής Γραμματείας Επικοινωνίας, η οποία εισηγείται σχετικώς για την έκδοση της απόφασης της παρ. 1. 

Άρθρο 3

Κατανομή καταχωρίσεων

Α. Περιφερειακές εφημερίδες

1. α) Οι περιλήψεις των διακηρύξεων και προκηρύξεων του εδ. α’ της παρ. 3 του άρθρου 1 καταχωρίζονται υποχρεωτικά, με κριτήριο την προβλεπόμενη από τη διάταξη της παρ. 4 του άρθρου 13 του ν. 2328/1995 (ΦΕΚ 159 Α΄) ίση κατανομή, με την αμοιβή που καθορίζεται στην παρ. 2 του άρθρου 4 του παρόντος νόμου, από τον αρμόδιο φορέα για λογαριασμό του οποίου δημοσιεύεται η προκήρυξη ή η διακήρυξη σε τουλάχιστον δύο ημερήσιες και μία εβδομαδιαία περιφερειακές εφημερίδες, οι οποίες περιλαμβάνονται στην απόφαση του άρθρου 2 και οι οποίες έχουν την έδρα τους στο νομό, που θα λάβει χώρα η υπηρεσία ή η μελέτη, η προμήθεια αγαθών ή η εκτέλεση έργου, σύμφωνα με το αντικείμενο της διακήρυξης ή της προκήρυξης. 

β) Σε νομούς στους οποίους δεν εκδίδεται ημερήσια εφημερίδα, αρκεί η δημοσίευση σε δύο τουλάχιστον εβδομαδιαίες εφημερίδες του νομού στον οποίο θα λάβει χώρα η υπηρεσία ή η μελέτη, η προμήθεια αγαθών ή η εκτέλεση έργου, σύμφωνα με το  αντικείμενο της διακήρυξης ή της προκήρυξης, εφόσον υπάρχουν. Αν οι νομοί στους οποίους θα λάβει χώρα η υπηρεσία ή η μελέτη, η προμήθεια αγαθών ή η εκτέλεση έργου, σύμφωνα με το αντικείμενο της διακήρυξης ή της προκήρυξης, είναι περισσότεροι από έναν, η δημοσίευση της διακήρυξης ή της προκήρυξης γίνεται σε τουλάχιστον μία ημερήσια περιφερειακή εφημερίδα κάθε νομού και μία εβδομαδιαία περιφερειακή εφημερίδα από εκείνες που έχουν την έδρα τους σε έναν από τους νομούς στους οποίους θα λάβει χώρα η υπηρεσία ή η μελέτη, η προμήθεια αγαθών ή η εκτέλεση του έργου, σύμφωνα με το αντικείμενο της διακήρυξης ή της προκήρυξης. 

γ) Σε νομούς η περιφέρεια των οποίων περιλαμβάνει μόνο νησιά, οι κατά τα ανωτέρω δημοσιεύσεις πρέπει να καταχωρίζονται σε τουλάχιστον δύο περιφερειακές ημερήσιες ή εβδομαδιαίες εφημερίδες, από τις οποίες η καθεμία έχει την έδρα της σε διαφορετικό νησί του ίδιου νομού. 

2. α) Οι ισολογισμοί του εδ. β’ της παρ. 3 του άρθρου 1 του νόμου αυτού καταχωρίζονται υποχρεωτικά, με κριτήριο την προβλεπόμενη από τη διάταξη της παρ. 4 του άρθρου 13 του ν. 2328/1995 ίση κατανομή, με την αμοιβή που καθορίζεται στην παρ. 2 του άρθρου 4 του παρόντος νόμου, από τον αρμόδιο φορέα για λογαριασμό του οποίου δημοσιεύεται ο ισολογισμός, σε τουλάχιστον μία ημερήσια περιφερειακή εφημερίδα κάθε νομού, στον οποίο εκτείνεται η αρμοδιότητα της επιχείρησης ή του οργανισμού και σε δύο εβδομαδιαίες περιφερειακές εφημερίδες κάθε διοικητικής περιφέρειας της αρμοδιότητας της επιχείρησης ή του οργανισμού, οι οποίες περιλαμβάνονται στην απόφαση του άρθρου 2. 

β) Σε νομούς στους οποίους δεν εκδίδεται ημερήσια εφημερίδα, αρκεί η δημοσίευση σε τουλάχιστον δύο εβδομαδιαίες εφημερίδες του νομού, εφόσον υπάρχουν. 

γ) Σε νομούς η περιφέρεια των οποίων περιλαμβάνει μόνο νησιά, οι κατά τα ανωτέρω δημοσιεύσεις πρέπει να καταχωρίζονται σε τουλάχιστον δύο περιφερειακές ημερήσιες ή εβδομαδιαίες εφημερίδες, από τις οποίες η καθεμία έχει την έδρα της σε διαφορετικό νησί του ίδιου νομού. 

3. Η υποχρέωση των φορέων της παρ. 3 του άρθρου 1 για τις δημοσιεύσεις των προηγούμενων παραγράφων είναι ανεξάρτητη από την υποχρέωση δημοσιεύσεων, η οποία προβλέπεται από άλλες διατάξεις. Οι δημοσιεύσεις του νόμου αυτού διενεργούνται επιπλέον αυτών. Αν οι διατάξεις αυτές προβλέπουν ρητά ότι η δημοσίευση γίνεται και σε εφημερίδες του περιφερειακού και τοπικού Τύπου, όπως τροποποιήθηκαν με τον παρόντα νόμο, η δημοσίευση διενεργείται σύμφωνα με τις διατάξεις του παρόντος νόμου. 

Β. Τοπικές εφημερίδες

1. α) Οι περιλήψεις των προκηρύξεων και διακηρύξεων του εδ. α’ της παρ. 3 του άρθρου 1 καταχωρίζονται υποχρεωτικά, με κριτήριο την προβλεπόμενη από τη διάταξη της παρ. 4 του άρθρου 13 του ν. 2328/1995 ίση κατανομή, με την αμοιβή που καθορίζεται στην παρ. 2 του άρθρου 4 του παρόντος νόμου, από τον αρμόδιο φορέα, για λογαριασμό του οποίου δημοσιεύεται η προκήρυξη ή η διακήρυξη, σε τουλάχιστον μία ημερήσια και μία εβδομαδιαία τοπικές εφημερίδες, οι οποίες περιλαμβάνονται στην απόφαση του άρθρου 2 και οι οποίες έχουν την έδρα τους σε δήμο ή κοινότητα εντός των νομών Αττικής και Θεσσαλονίκης, στους οποίους θα λάβει χώρα η υπηρεσία ή η μελέτη, η προμήθεια αγαθών ή η εκτέλεση του έργου, σύμφωνα με το αντικείμενο της διακήρυξης ή της προκήρυξης. 
β) Σε δήμους ή κοινότητες, εντός των νομών Αττικής και Θεσσαλονίκης, που δεν εκδίδεται ημερήσια εφημερίδα, αρκεί η δημοσίευση σε δύο τουλάχιστον εβδομαδιαίες εφημερίδες του δήμου ή της κοινότητας που εδρεύει ο φορέας, εφόσον υπάρχουν. 

γ) Αν οι δήμοι ή οι κοινότητες στους οποίους θα λάβει χώρα η υπηρεσία ή η μελέτη, η προμήθεια αγαθών ή η εκτέλεση έργου, σύμφωνα με το αντικείμενο της διακήρυξης ή της προκήρυξης, είναι περισσότεροι από έναν, η δημοσίευση της διακήρυξης ή της προκήρυξης γίνεται σε τουλάχιστον μία ημερήσια τοπική εφημερίδα κάθε δήμου ή κοινότητας και μία εβδομαδιαία τοπική εφημερίδα, από εκείνες που έχουν την έδρα τους σε έναν από τους δήμους ή κοινότητες στους οποίους θα λάβει χώρα η υπηρεσία ή η μελέτη, η προμήθεια αγαθών ή η εκτέλεση έργου, σύμφωνα με το αντικείμενο της διακήρυξης ή της προκήρυξης. 

2. α) Στην περίπτωση που η αρμοδιότητα της επιχείρησης ή του οργανισμού εκτείνεται και στους νομούς Αττικής ή Θεσσαλονίκης ή μόνο στους νομούς αυτούς, οι ισολογισμοί του εδ. β’ της παρ. 3 του άρθρου 1 καταχωρίζονται υποχρεωτικά, με κριτήριο την προβλεπόμενη από τη διάταξη της παρ. 4 του άρθρου 13 του ν. 2328/1995 ίση κατανομή, με την αμοιβή που καθορίζεται στην παρ. 2 του άρθρου 4, από τον αρμόδιο φορέα για λογαριασμό του οποίου δημοσιεύεται ο ισολογισμός,  σε τουλάχιστον μία ημερήσια τοπική εφημερίδα και σε δύο εβδομαδιαίες τοπικές εφημερίδες της διοικητικής περιφέρειας της αρμοδιότητας του οργανισμού ή της επιχείρησης, οι οποίες περιλαμβάνονται στην απόφαση του άρθρου 2.  

β) Στην περίπτωση που δεν εκδίδεται ημερήσια τοπική εφημερίδα, αρκεί η δημοσίευση σε τουλάχιστον δύο εβδομαδιαίες τοπικές εφημερίδες του νομού Αττικής ή Θεσσαλονίκης, εφόσον υπάρχουν. 

3. Η υποχρέωση των φορέων της παρ. 3 του άρθρου 1 για τις δημοσιεύσεις των προηγούμενων παραγράφων είναι ανεξάρτητη από την υποχρέωση δημοσιεύσεων, η οποία προβλέπεται από άλλες διατάξεις. Οι δημοσιεύσεις του νόμου αυτού διενεργούνται επιπλέον αυτών. Αν οι διατάξεις αυτές προβλέπουν ρητά ότι η δημοσίευση γίνεται και σε εφημερίδες του περιφερειακού και τοπικού Τύπου, όπως τροποποιήθηκαν με τον παρόντα νόμο, η δημοσίευση διενεργείται σύμφωνα με τις διατάξεις του παρόντος νόμου. 

Άρθρο 4

Αμοιβή για την καταχώριση δημοσιεύσεων

1. Οι δημοσιεύσεις της παρ. 3 του άρθρου 1 αποστέλλονται από τους φορείς ή τις επιχειρήσεις ή τους οργανισμούς προς καταχώριση στις ημερήσιες και εβδομαδιαίες περιφερειακές και τοπικές εφημερίδες απευθείας. Η χρησιμοποίηση διαφημιστικών γραφείων ή άλλων ενδιαμέσων απαγορεύεται. 

2. Όλες οι ανωτέρω δημοσιεύσεις καταχωρίζονται με αμοιβή, η  οποία καθορίζεται εκάστοτε κατά διατίμηση χιλιοστομέτρου με κοινή απόφαση του Υπουργού στον οποίο ανατίθενται εκάστοτε οι αρμοδιότητες Υπουργού Τύπου και Μ.Μ.Ε. και του Υπουργού Οικονομίας και Οικονομικών, που δημοσιεύεται στην Εφημερίδα της Κυβερνήσεως. Με την ίδια απόφαση καθορίζονται:

α) η επιτρεπόμενη έκταση τίτλων, υπότιτλων και του τίτλου του φορέα ή της επιχείρησης ή του οργανισμού  που εξέδωσε το υπό δημοσίευση κείμενο και

β) το επιτρεπόμενο μέγεθος των τυπογραφικών στοιχείων. 

Άρθρο 5

Κυρώσεις

1. Με απόφαση του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και Μ.Μ.Ε. και του κατά περίπτωση αρμοδίου Υπουργού, μετά από αιτιολογημένη εισήγηση της αρμόδιας υπηρεσίας της Γενικής Γραμματείας Επικοινωνίας, επιβάλλονται κυρώσεις στις ακόλουθες περιπτώσεις:

Α. Εις βάρος της εφημερίδας, εφόσον: 

α) δήλωσε ψευδή στοιχεία, προκειμένου να συμπεριληφθεί στην απόφαση του άρθρου 2,

β) καταχώρισε δημοσίευση με αμοιβή μεγαλύτερη της προβλεπόμενης στην κοινή υπουργική απόφαση της παρ. 2 του άρθρου 4,

γ) όταν καταχώρισε δημοσιεύσεις της παρ. 3 του άρθρου 1 μέσω διαφημιστικών γραφείων ή άλλων ενδιαμέσων.

Β. Εις βάρος του φορέα ή της επιχείρησης ή του οργανισμού, εφόσον ανέθεσε την καταχώριση δημοσιεύσεων της παρ. 3 του άρθρου 1 :

α) σε περιφερειακή ή τοπική εφημερίδα, η οποία δεν συμπεριλαμβάνεται στην απόφαση του άρθρου 2,  

β) μέσω διαφημιστικών γραφείων ή άλλων ενδιαμέσων.   

Στις περιπτώσεις των εδαφίων Α γ΄ και Β β΄ μπορεί να επιβληθεί κύρωση και εις βάρος του διαφημιστικού γραφείου ή του ενδιαμέσου, εφόσον μεσολάβησε σε καταχώριση δημοσιεύσεων της παρ. 3 του άρθρου 1.

2. Οι κυρώσεις που επιβάλλονται είναι:

Α. Εις βάρος της εφημερίδας 

α) Χρηματικό πρόστιμο, ύψους μέχρι δέκα χιλιάδων ευρώ. Σε περίπτωση υποτροπής, το ανώτατο αυτό όριο μπορεί να διπλασιάζεται. 

β) Διαγραφή από την απόφαση του άρθρου 2 από ένα μήνα μέχρι ένα έτος, σε περίπτωση που κατ’ επανάληψη διαπιστώνεται η παράβαση από την εφημερίδα των διατάξεων του παρόντος νόμου. 

Β. Εις βάρος του φορέα ή της επιχείρησης ή του οργανισμού

Χρηματικό πρόστιμο, ύψους μέχρι δέκα χιλιάδων ευρώ. Σε περίπτωση υποτροπής, το ανώτατο αυτό όριο μπορεί να διπλασιάζεται. 

Γ. Εις βάρος του διαφημιστικού γραφείου ή του ενδιαμέσου 

α) Χρηματικό πρόστιμο ύψους μέχρι δέκα χιλιάδων ευρώ. Σε περίπτωση υποτροπής, το ανώτατο αυτό όριο μπορεί να διπλασιάζεται. 

β) Διαγραφή από το Μητρώο Διαφημιστών του Δημοσίου από ένα μήνα μέχρι ένα έτος, εφόσον είναι εγγεγραμμένο σε αυτό, σε περίπτωση που κατ’ επανάληψη μεσολαβεί στην καταχώριση δημοσιεύσεων της παρ. 3 του άρθρου 1. 

3. Τα ανωτέρω ποσά χρηματικών προστίμων μπορούν να αναπροσαρμόζονται με απόφαση του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και Μ.Μ.Ε. και του Υπουργού Οικονομίας και Οικονομικών. 

4. Οι αρμόδιες υπηρεσίες της Γενικής Γραμματείας Επικοινωνίας μπορούν να προβαίνουν αυτεπαγγέλτως ή κατόπιν καταγγελίας σε ελέγχους, προκειμένου να διαπιστώσουν την τήρηση των διατάξεων του νόμου αυτού. Κατά τη διενέργεια του ελέγχου, οι αρμόδιες υπηρεσίες της Γενικής Γραμματείας Επικοινωνίας έχουν τις αρμοδιότητες της Υπηρεσίας Ειδικών Ελέγχων του ν. 3296/2004 (ΦΕΚ Α΄253). 

5. Οι αποφάσεις για την επιβολή προστίμων του άρθρου αυτού αποτελούν νόμιμους τίτλους για την είσπραξή τους ως δημοσίων εσόδων, κατά τις διατάξεις του Κώδικα Είσπραξης Δημοσίων Εσόδων (Κ.Ε.Δ.Ε.), και αποτελούν έσοδο του τακτικού προϋπολογισμού.

6. Η απόφαση για την επιβολή των κυρώσεων του άρθρου αυτού πρέπει να είναι πλήρως και ειδικώς αιτιολογημένη και λαμβάνεται ύστερα από ακρόαση των εγκαλουμένων. Σε κάθε περίπτωση, η επιλογή του είδους και η επιμέτρηση των διοικητικών κυρώσεων που επιβάλλονται για κάθε παράβαση των διατάξεων του νόμου αυτού γίνονται με βάση την αρχή της αναλογικότητας, λαμβανομένων ιδίως υπ’ όψιν των ειδικών συνθηκών και περιστάσεων τέλεσής της.

Άρθρο 6

Τροποποιούμενες διατάξεις

1. Η περίπτ. ε΄ της παρ. 2 του άρθρου 26 του κ.ν. 2190/1920 (ΦΕΚ 37 Α΄), όπως αντικαταστάθηκε με την περίπτ. ζ΄ της παρ. 10 του άρθρου 10 του ν. 2741/1999 (ΦΕΚ 199 Α΄), αντικαθίσταται ως ακολούθως:

«ε) σε μία τουλάχιστον ημερήσια ή εβδομαδιαία περιφερειακή ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της εταιρείας και σε περίπτωση που δεν υπάρχει εφημερίδα που να έχει την έδρα της στην περιοχή αυτή, σε μία τουλάχιστον ημερήσια ή εβδομαδιαία περιφερειακή ή εβδομαδιαία πανελλήνιας κυκλοφορίας εφημερίδα που έχει την έδρα της στην πρωτεύουσα του νομού στον οποίο η εταιρεία έχει την έδρα της. 

Εξαιρετικά, αν η εταιρεία εδρεύει σε δήμο ή κοινότητα του νομού Αττικής ή του νομού Θεσσαλονίκης, εκτός του Δήμου Αθηναίων ή του Δήμου Θεσσαλονίκης, η πρόσκληση πρέπει να δημοσιεύεται σε μία τουλάχιστον ημερήσια ή εβδομαδιαία τοπική ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της εταιρείας και σε περίπτωση που δεν υπάρχει εφημερίδα που να έχει την έδρα της στην περιοχή αυτή, σε μία τουλάχιστον ημερήσια ή εβδομαδιαία τοπική ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της νομαρχιακής αυτοδιοίκησης στην οποία υπάγεται η εταιρεία.

Οι εταιρείες που εδρεύουν εντός του δήμου Αθηναίων και του δήμου Θεσσαλονίκης δημοσιεύουν κατά τα εδάφια α΄– δ΄ του άρθρου αυτού». 

2. Με κοινή απόφαση του Υπουργού Ανάπτυξης και του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και Μ.Μ.Ε., καθορίζονται ανά έτος οι εφημερίδες που έχουν τη δυνατότητα δημοσιεύσεων της περίπτ. ε΄ της παρ. 2 του άρθρου 26 του ν. 2190/1920, όπως τροποποιήθηκε με το νόμο αυτό. Η υπαγωγή των εν λόγω εφημερίδων στην απόφαση αυτή γίνεται με βάση τις προϋποθέσεις των άρθρων 1 και 2 του παρόντος νόμου. Οι εβδομαδιαίες πανελλήνιας κυκλοφορίας εφημερίδες πρέπει να εκδίδονται μία φορά την εβδομάδα σε τακτή ημέρα, χωρίς διακοπή, με τον ίδιο τίτλο και να πληρούν την προϋπόθεση του χρόνου κυκλοφορίας του εδ. β΄ της παρ. 1 του άρθρου 3 του ν. 3757/1957 (ΦΕΚ 184 Α΄), όπως ισχύει. 

3. Η περίπτ. γ΄ της παρ. 5 του άρθρου 43β΄του κ.ν. 2190/1920, όπως αντικαταστάθηκε με την περίπτ. η΄ της παρ. 10 του άρθρου 10 του ν. 2741/1999, αντικαθίσταται ως ακολούθως: 

«γ) σε μία τουλάχιστον ημερήσια ή εβδομαδιαία περιφερειακή ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της εταιρείας και σε περίπτωση που δεν υπάρχει εφημερίδα που να έχει την έδρα της στην περιοχή αυτή, σε μία τουλάχιστον ημερήσια ή εβδομαδιαία περιφερειακή ή εβδομαδιαία πανελλήνιας κυκλοφορίας εφημερίδα που έχει την έδρα της στην πρωτεύουσα του νομού στον οποίο η εταιρεία έχει την έδρα της. 

Εξαιρετικά, αν η εταιρεία εδρεύει σε δήμο ή κοινότητα του νομού Αττικής ή του νομού Θεσσαλονίκης, εκτός του Δήμου Αθηναίων ή του Δήμου Θεσσαλονίκης, τα έγγραφα της παραγράφου 4 πρέπει να δημοσιεύονται σε τουλάχιστον μία ημερήσια ή εβδομαδιαία τοπική ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της εταιρείας και σε περίπτωση που δεν υπάρχει εφημερίδα που να έχει την έδρα της στην περιοχή αυτή, σε μία τουλάχιστον ημερήσια ή εβδομαδιαία τοπική ή εβδομαδιαία πανελλήνιας κυκλοφορίας εφημερίδα από εκείνες που έχουν την έδρα τους στην έδρα της νομαρχιακής αυτοδιοίκησης στην οποία υπάγεται η εταιρεία. 

Ως προς τις ανωτέρω εφημερίδες ισχύουν οι προϋποθέσεις της περίπτ. ε΄ της παρ. 2 του άρθρου 26 του ν. 2190/1920, όπως ισχύει κάθε φορά». 

4. Το άρθρο 22 του π.δ. 28/1980 (ΦΕΚ 11 Α΄), όπως ισχύει, αντικαθίσταται ως ακολούθως:

«Οι δαπάνες δημοσίευσης της διακήρυξης, τα κηρύκεια και τα λοιπά έξοδα της δημοπρασίας, αρχικής και επαναληπτικής, θα καταβάλλονται σε κάθε περίπτωση από την αναθέτουσα αρχή, με την προσκόμιση των νομίμων παραστατικών. Τα ποσά αυτά θα παρακρατούνται από την αμοιβή του εργολάβου ή προμηθευτή κατά την πρώτη πληρωμή του από την αναθέτουσα αρχή, εφόσον ανακηρυχθεί ανάδοχος». 

5. Στο τέλος της παρ. 8 του άρθρου 27 του ν. 3166/2003 (ΦΕΚ 178 Α΄), όπως ισχύει, προστίθεται διάταξη ως ακολούθως:

«Η παραβίαση της διάταξης αυτής επισύρει εις βάρος του αναδόχου ή του οποιουδήποτε τρίτου φυσικού ή νομικού προσώπου που μεσολαβεί στην καταχώριση ή τη μετάδοση αυτή: 

α) Χρηματικό πρόστιμο ύψους μέχρι δέκα χιλιάδων ευρώ. Σε περίπτωση υποτροπής, το ανώτατο αυτό όριο μπορεί να διπλασιάζεται, 

β) Διαγραφή από το Μητρώο Διαφημιστών του Δημοσίου από ένα μήνα μέχρι ένα έτος, εφόσον είναι εγγεγραμμένοι σε αυτό, σε περίπτωση που κατ’ επανάληψη αναθέτει ή μεσολαβεί στην καταχώριση ή στη μετάδοση διαφημιστικών μηνυμάτων της παραγράφου αυτής. 
Οι κυρώσεις αυτές επιβάλλονται με απόφαση του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και Μ.Μ.Ε. και του κατά περίπτωση αρμοδίου Υπουργού, μετά από αιτιολογημένη εισήγηση της αρμόδιας υπηρεσίας της Γενικής Γραμματείας Επικοινωνίας. 

Η απόφαση για την επιβολή των κυρώσεων πρέπει να είναι πλήρως και ειδικώς αιτιολογημένη και λαμβάνεται ύστερα από ακρόαση των εγκαλουμένων. Σε κάθε περίπτωση, η επιλογή του είδους και η επιμέτρηση των διοικητικών κυρώσεων που επιβάλλονται για κάθε παράβαση των διατάξεων του άρθρου αυτού γίνεται με βάση την αρχή της αναλογικότητας, λαμβανομένων ιδίως υπόψη των ειδικών συνθηκών και περιστάσεων τέλεσής της. 

Με απόφαση του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και Μ.Μ.Ε. και του Υπουργού Οικονομίας και Οικονομικών μπορούν να αναπροσαρμόζονται τα ανωτέρω ποσά χρηματικών προστίμων.».

6. Η κατά τις διατάξεις του Δημοτικού και Κοινοτικού Κώδικα δημοσίευση των προϋπολογισμών, απολογισμών, ισολογισμών και λοιπών οικονομικών στοιχείων των Ο.Τ.Α. α΄ βαθμού, καθώς και η δημοσίευση των προϋπολογισμών και απολογισμών Ο.Τ.Α. β΄ βαθμού πρέπει να γίνεται σε εφημερίδες που έχουν την έδρα τους στο δήμο ή την κοινότητα, στην οποία εδρεύει ο φορέας για λογαριασμό του οποίου γίνονται η δημοσίευση και οι οποίες περιλαμβάνονται στην απόφαση του άρθρου 2 του νόμου αυτού. Σε περίπτωση που δεν εκδίδεται τέτοια εφημερίδα, οι ανωτέρω δημοσιεύσεις καταχωρίζονται σε εφημερίδα που έχει την έδρα της εντός των ορίων του νομού στον οποίο εδρεύει ο δήμος ή η κοινότητα.
Άρθρο 7

Μεταβατικές διατάξεις

1. Οι ιδιοκτήτες ημερησίων και εβδομαδιαίων περιφερειακών και τοπικών εφημερίδων υποχρεούνται να προσαρμόσουν τις εφημερίδες τους στις διατάξεις του νόμου αυτού μέχρι την 30.11.2007. 

2. Οι ιδιοκτήτες ημερησίων και εβδομαδιαίων περιφερειακών και τοπικών εφημερίδων, οι οποίες κυκλοφορούν ανελλιπώς -με τον ίδιο τίτλο και με τον ίδιο ιδιοκτήτη- άνω των 30 ετών, υποχρεούνται να προσαρμόσουν τις εφημερίδες τους στις διατάξεις του νόμου αυτού εντός προθεσμίας δύο ετών από τη δημοσίευση του νόμου αυτού. 

3. Κατά τα χρονικά διαστήματα των παρ. 1 και 2, οι προβλεπόμενες από τον παρόντα νόμο καταχωρίσεις γίνονται από τις εφημερίδες που πληρούν τα κριτήρια δημοσιεύσεων της προϊσχύουσας νομοθεσίας. 

4. Μετά την παρέλευση διετίας από τη δημοσίευση του νόμου αυτού, οι εβδομαδιαίες εφημερίδες πρέπει να εκδίδονται κατ’ ελάχιστο όριο σε δώδεκα σελίδες, εφόσον εκτυπώνονται σε χαρτί διαστάσεων, κατά κατώτατο όριο, 58x73 εκατοστά του μέτρου ανά φύλλο ή κατ’ ελάχιστο όριο σε είκοσι τέσσερις σελίδες, εφόσον εκτυπώνονται σε χαρτί διαστάσεων, κατά κατώτατο όριο, 58Χ36,5 εκατοστά του μέτρου ανά φύλλο (σχήμα tabloid) ή σε ίση επιφάνεια με το οριζόμενο ανωτέρω ως κατώτατο όριο επιφανείας, ανεξαρτήτως σελίδων για τις εφημερίδες με μικρότερο σχήμα. Σε νομούς με πληθυσμό μικρότερο από ογδόντα χιλιάδες κατοίκους, κατά την εκάστοτε τελευταία διενεργηθείσα απογραφή, οι εβδομαδιαίες εφημερίδες πρέπει να εκδίδονται κατ’ ελάχιστο όριο σε δέκα σελίδες, εφόσον εκτυπώνονται σε χαρτί διαστάσεων, κατά κατώτατο όριο, 58x73 εκατοστά του μέτρου ανά φύλλο ή κατ’ ελάχιστο όριο σε είκοσι σελίδες, εφόσον εκτυπώνονται σε χαρτί διαστάσεων, κατά κατώτατο όριο, 58Χ36,5 εκατοστά του μέτρου ανά φύλλο (σχήμα tabloid) ή σε ίση επιφάνεια με το οριζόμενο ανωτέρω ως κατώτατο όριο επιφανείας, ανεξαρτήτως σελίδων για τις εφημερίδες με μικρότερο σχήμα.

Άρθρο 8

Καταργούμενες διατάξεις

Μετά το τέλος της μεταβατικής περιόδου που προβλέπεται από την παρ. 1 του άρθρου 7 του νόμου αυτού καταργούνται, κατά το μέρος που αφορούν την εφαρμογή του παρόντος νόμου, οι διατάξεις: 

α) του ν.δ. 1263/1972 (ΦΕΚ 197 Α΄), όπως τροποποιήθηκε με το ν. 1446/1984 (ΦΕΚ 80 Α΄), το ν. 1735/1987 (ΦΕΚ 195 Α΄) και το ν. 2328/1995 (ΦΕΚ 159 Α΄). 

β) των άρθρων 6, 7 και 12 του ν. 4041/1960 (ΦΕΚ 36 Α΄), καθώς και της ΠΥΣ 46/30.03./17.04.1961 (ΦΕΚ 64 Α΄), που επαναφέρθηκαν σε ισχύ με το άρθρο 3 του ν. 1446/1984 και με την παρ. 1 του άρθρου 1 του ν. 780/1978 (ΦΕΚ 91 Α΄). 

γ) του άρθρου 7 ν. 4286/1963 (ΦΕΚ 41 Α΄), που επαναφέρθηκε σε ισχύ με το άρθρο 3 ν. 1446/1984.

δ) της παρ. 4, με την επιφύλαξη των διατάξεων της περ. Α παρ. 1 α΄ και 2 α΄ και της περ. Β παρ. 1 α΄ και 2 α΄ του άρθρου 3 του παρόντος νόμου, του εδ. α΄ της παρ. 5  και του εδ. α΄ της παρ. 7 του άρθρου 13 του ν. 2328/1995. 

ε) του άρθρου 23 του ν. 2469/1997 (ΦΕΚ 38 Α΄). 

Άρθρο 9

Λοιπές διατάξεις

1. α) Οι καταστάσεις της παρ. 7 του άρθρου 4 του π.δ. 261/1997 (ΦΕΚ 186 Α΄), όπως ισχύει, αναρτώνται στην ιστοσελίδα της Γενικής Γραμματείας Επικοινωνίας – Γενικής Γραμματείας Ενημέρωσης στο διαδίκτυο, τηρουμένων των διατάξεων του ν. 2472/1997 (ΦΕΚ 50 Α΄), όπως ισχύει. 

β) Η ίδια υποχρέωση, τηρουμένων των διατάξεων του ν. 2472/1997, ισχύει και για τις αναθέτουσες αρχές της παρ. 1 του άρθρου 2 του π.δ. 261/1997, όπως τροποποιήθηκε και ισχύει με την παρ. 2 του άρθρου 27 του ν. 3166/2003, κατά τα κατωτέρω χρονικά διαστήματα:

i) στο τέλος κάθε τριμήνου οι αντίστοιχες καταστάσεις που αφορούν στο προηγούμενο τρίμηνο, σύμφωνα με τα οριζόμενα στην παρ. 7 του άρθρου 4 του π.δ. 261/1997, όπως ισχύει, και 

ii) το αργότερο μέχρι την 31η Μαρτίου κάθε έτους οι συγκεντρωτικές καταστάσεις του προηγουμένου έτους, σύμφωνα με τα οριζόμενα στην παρ. 7 του άρθρου 4 του π.δ. 261/1997, όπως ισχύει. 

2. Η προβλεπόμενη από την διάταξη του εδ. β΄ της παρ. 7 του άρθρου 15 του ν. 3444/2006 (ΦΕΚ 46 Α΄) προθεσμία για την έκδοση προκήρυξης με αντικείμενο τη χορήγηση τηλεοπτικών και ραδιοφωνικών αδειών παρατείνεται αφότου έληξε μέχρι την 30.06.2007. 

3. α) Η παρ. 3 του άρθρου 17 του ν. 2644/1998 (ΦΕΚ Α’ 233), όπως αντικαταστάθηκε με την παρ. 2 του άρθρου 7 του ν. 3021/2002 (ΦΕΚ Α’ 143) τροποποιείται ως ακολούθως:

«α) Οι τηλεοπτικοί σταθμοί εθνικής εμβέλειας, οι οποίοι έχουν λάβει άδεια σύμφωνα με τις διατάξεις του άρθρου 4 του ν. 1866/1989 (ΦΕΚ Α’ 222), μπορούν, έως την έκδοση από το Ε.Σ.Ρ. των αντίστοιχων αδειών, να εκπέμπουν από ένα μόνο δίαυλο ανά κέντρο εκπομπής σε θέσεις που δεν είχαν δηλώσει ότι χρησιμοποιούσαν, προκειμένου να καλύπτουν πληρέστερα και τεχνικά αρτιότερα το σύνολο της επικράτειας.

 β) Με αποφάσεις της Εθνικής Επιτροπής Τηλεπικοινωνιών και Ταχυδρομείων (Ε.Ε.Τ.Τ.) καθορίζονται κατά τα ως άνω, τα κέντρα εκπομπής, τα τεχνικά χαρακτηριστικά εκπομπής ανά κέντρο εκπομπής και χορηγούνται οι αντίστοιχες άδειες για τη λειτουργία των εγκαταστάσεων εκπομπής. Η ισχύς του παρόντος εδαφίου λήγει με την έκδοση κοινών αποφάσεων, του Υπουργού Μεταφορών και Επικοινωνιών και του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και ΜΜΕ, σχετικά με τη διαμόρφωση χαρτών συχνοτήτων για την αναλογική και την ψηφιακή τηλεόραση. 

γ) Οι ανωτέρω τηλεοπτικοί σταθμοί οφείλουν να εκπέμπουν αποκλειστικά εντός της ζώνης από 470 έως 838 MHZ εκτός των διαύλων όπου εκπέμπει η Ε.Ρ.Τ. ή αυτών που έχουν εκχωρηθεί στην Ελλάδα με βάση τη Συμφωνία της Στοκχόλμης (ν. 1552/1985 ΦΕΚ Α’ 90). Δεν επιτρέπεται η παρεμβολή στις επικοινωνίες των Ενόπλων Δυνάμεων, της Υπηρεσίας Πολιτικής Αεροπορίας, της Ε.Ρ.Τ., του Ο.Τ.Ε. Α.Ε. και κάθε άλλου νομίμως λειτουργούντως δικτύου ή φορέα. Σε αντίθετη περίπτωση και εφόσον η παρεμβολή βεβαιωθεί με τον προσφορότερο, κατά την κρίση των αρμοδίων υπηρεσιών τρόπο, διατάσσεται με απόφαση της Ε.Ε.Τ.Τ. η άμεση διακοπή με κάθε νόμιμο μέσο και τρόπο της συγκεκριμένης εκπομπής. Σε περίπτωση μη συμμόρφωσης το Ε.Σ.Ρ. μπορεί να διατάξει την άμεση διακοπή λειτουργίας του σταθμού που την προκάλεσε. Η απόφαση αυτή κοινοποιείται και στον αρμόδιο εισαγγελέα για την κίνηση της ποινικής δίωξης του άρθρου 4 παρ. 7 του ν. 2328/1995. Οι διατάξεις των εδαφίων β’, γ’ και δ’ της παρ. 6 του άρθρου 17 εφαρμόζονται και στους τηλεοπτικούς σταθμούς εθνικής εμβέλειας.»

β) Η πρώτη περίοδος της παρ. 6 του άρθρου 17 του ν. 2644/1998 αντικαθίσταται ως ακολούθως:

«6. Όλοι οι σταθμοί της παραγράφου 1 οφείλουν να λειτουργούν με τους εξής τεχνικούς όρους:»

γ) Η δεύτερη φράση της δεύτερη περιόδου του εδ. α’ της παρ. 6 του άρθρου 17 του ν. 2644/1998, όπως αντικαταστάθηκε με την παρ. ΙΑ του άρθρου 1 του ν. 2801/2000 (ΦΕΚ Α’ 46) τροποποιείται ως ακολούθως:

«Με απόφαση της Εθνικής Επιτροπής Τηλεπικοινωνιών και Ταχυδρομείων (Ε.Ε.Τ.Τ.) μπορεί να επιτραπεί η μετεγκατάσταση ή η εγκατάσταση νέων κέντρων ή άλλων θέσεων εκπομπής εντός του ίδιου νομού και σύμφωνα με την οικεία νομοθεσία, με σκοπό την πληρέστερη και τεχνικά αρτιότερη κάλυψη της γεωγραφικής περιοχής, στην οποία αντιστοιχεί η υποβληθείσα αίτηση. Η ισχύς του παρόντος εδαφίου λήγει με την έκδοση  κοινών αποφάσεων, του Υπουργού Μεταφορών και Επικοινωνιών και του Υπουργού στον οποίο ανατίθενται εκάστοτε οι αρμοδιότητες του Υπουργού Τύπου και ΜΜΕ, σχετικά με τη διαμόρφωση χαρτών συχνοτήτων για την αναλογική και την ψηφιακή τηλεόραση.»

δ) Η δεύτερη φράση της τρίτης περιόδου του εδ. α’ της παρ. 6 του άρθρου 17 του ν. 2644/1998, όπως αντικαταστάθηκε με την παρ. ΙΑ του άρθρου 1 του ν. 2801/2000 τροποποιείται ως ακολούθως:

«Σε αντίθετη περίπτωση και εφόσον η παρεμβολή βεβαιωθεί με τον προσφορότερο, κατά την κρίση των αρμοδίων υπηρεσιών τρόπο, διατάσσεται με απόφαση της Ε.Ε.Τ.Τ. η άμεση διακοπή με κάθε νόμιμο μέσο και τρόπο της συγκεκριμένης εκπομπής. Σε περίπτωση μη συμμόρφωσης το Ε.Σ.Ρ. μπορεί να διατάξει την άμεση διακοπή λειτουργίας του σταθμού που την προκάλεσε.»

Άρθρο 10

Τελικές διατάξεις

1. Κάθε άλλη γενική ή ειδική διάταξη, που είναι αντίθετη ή ρυθμίζει διαφορετικά το αντικείμενο του νόμου αυτού, καταργείται, εκτός αν ορίζεται διαφορετικά στις επιμέρους διατάξεις του.

2. Οι αναφερόμενες στις κείμενες διατάξεις ως επαρχιακές εφημερίδες, πλην εκείνων που έχουν την έδρα τους στους νομούς Αττικής και Θεσσαλονίκης, νοούνται εφεξής για την εφαρμογή του παρόντος νόμου ως περιφερειακές. 

Άρθρο 11

Έναρξη ισχύος 

Η ισχύς του νόμου αυτού αρχίζει από τη δημοσίευσή του στην Εφημερίδα της Κυβερνήσεως, εκτός εάν ορίζεται διαφορετικά στις επιμέρους διατάξεις του. 

Αθήνα.... Δεκεμβρίου 2006

